2.
Predkladacia správa

Materiál sa predkladá na rokovanie  vlády na základe plánu práce vlády, schváleným uznesením vlády Slovenskej republiky  č. 1223 zo 17. decembra 2003. 
Jeho potreba vyplynula zo zhodnotenia reálneho stavu drogovej situácie v Slovenskej republike s prihliadnutím na skutočný stav a vývojové trendy v členských štátoch EÚ.  
Materiál hodnotí činnosť spoločného policajno-colného pracoviska od jeho vzniku až po súčasnosť. Hlavnou oblasťou záujmu sú chemické látky, často zneužívané na nezákonnú výrobu drog a formy boja na zabránenie ich zneužívania.       Legislatívne a inštitucionálne bola problematika vyriešená zákonom č. 268/2000 Z. z. a následné zákonom č. 219/2003 Z. z., ktorý umožnil zriadenie spoločného policajno-colného pracoviska ako špecializovaného útvaru spájajúceho kompetencie policajných a colných služieb.
Z vyhodnotenia činnosti spoločného pracoviska vyplýva skutočnosť, že splnením inštitucionálneho a legislatívneho rámca boja proti zneužívaniu chemických látok na výrobu drog a oficiálnym zavedením pracoviska do policajných štruktúr, Slovenská republika splnila podmienky „acquis communautaire“ v oblasti syntetických drog.
Materiál poskytuje prehľad vzniku a vývoja prekurzorového fenoménu v Slovenskej republike a vo svete. Stručne charakterizuje základné dokumenty, ktoré zásadným spôsobom vytvárajú priestor na účinné formy boja proti zneužívaniu chemických látok na nelegálnu výrobu drog. Ďalej poskytuje informácie o základných etapách vývoja problematiky prekurzorov  na Slovensku, postoj k stimulantom amfetamínového typu z pohľadu Národného programu boja proti drogám. 
	Vznik spoločného policajno-colného pracoviska a jeho zavedenie do oficiálnych štruktúr ministerstva vnútra výraznou mierou prispelo ku skvalitneniu činnosti represívnych orgánov pri presadzovaní práva v boji proti drogám.
Spoločné policajno-colné pracovisko sa pri svojej činnosti riadi všeobecne záväznými právnymi predpismi ako aj internými normami platnými pre Policajný zbor. Pri plnení úloh využíva formy a metódy práce kriminálnej polície k odhaľovaniu a dokumentovaniu organizovanej drogovej trestnej činnosti. Ide prevažne o formy a metódy podliehajúce režimu utajovaných skutočností. Možno konštatovať, že tieto  sa v praxi osvedčili a v súčasných podmienkach sa javia ako postačujúce. Zodpovedajú formám a metódam boja proti drogám policajných a colných zložiek na európskej i celosvetovej úrovni. Materiál preto neobsahuje návrhy nových metód činnosti.
Pracovisko v súčasnosti disponuje potrebnou mierou poznania foriem, metód a prostriedkov na zabránenie zneužívania chemických látok na nelegálnu výrobu drog. Tvorbu nových metód a foriem boja proti drogovej kriminalite  ovplyvňujú skúsenosti nadobudnuté pri realizácii jednotlivých prípadov výroby a obchodovania s drogami, medzinárodné skúsenosti a poznatky, ako aj celosvetové vývojové trendy v oblasti výroby a spotreby drog.

	Materiál nemá finančný, ekonomický, environmentálny vplyv a ani vplyv na zamestnanosť.